Document ID: 32004D0003(01)

Reference:
EUR-Lex - 32004D0003(01) - SL
Pomembno pravno obvestilo
|
32004D0003(01)
Uradni list L 080 , 18/03/2004 str. 0042 - 0044
Sklep Evropske centralne bankez dne 4. marca 2004o dostopu javnosti do dokumentov Evropske centralne banke(ECB/2004/3)(2004/258/ES)SVET EVROPSKE CENTRALNE BANKE JE –ob upoštevanju Statuta Evropskega sistema centralnih bank in Evropske centralne banke ter zlasti člena 12.3 Statuta,ob upoštevanju Poslovnika Evropske centralne banke [1] in zlasti člena 23 Poslovnika,ob upoštevanju naslednjega:(1) Drugi pododstavek člena 1 Pogodbe o Evropski uniji utemeljuje pojem odprtosti, saj določa, da Pogodba označuje novo stopnjo v procesu oblikovanja vse tesnejše zveze med narodi Evrope, v kateri se odločitve sprejemajo kar se da javno in v kar najtesnejši povezavi z državljani. Odprtost povečuje legitimnost upravnih organov, učinkovitost in odgovornost ter tako krepi načela demokracije.(2) V Skupni izjavi [2], ki se nanaša na Uredbo (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije [3], Evropski parlament, Svet in Komisija pozivajo druge institucije in telesa Unije, naj sprejmejo interne predpise o dostopu javnosti do dokumentov, ki upoštevajo načela in omejitve, določene v navedeni uredbi. Ureditev dostopa javnosti do dokumentov ECB, kakor je določena v Sklepu ECB/1998/12 z dne 3. novembra 1998 o dostopu javnosti do dokumentov in arhivov Evropske centralne banke [4], je treba ustrezno spremeniti.(3) Dovoliti je treba širši dostop do dokumentov ECB, hkrati pa varovati neodvisnost ECB in nacionalnih centralnih bank (NCB), ki je predvidena v členu 108 Pogodbe in členu 7 Statuta, in zaupnost nekaterih zadev, specifičnih za izvajanje nalog ECB. Zaradi varstva učinkovitosti postopkov odločanja, vključno z notranjimi posvetovanji in pripravami, so zapisniki sestankov organov odločanja ECB zaupni, razen če se predmetni organ odloči za objavo rezultatov svojih posvetovanj.(4) Nekatere javne in zasebne interese je treba varovati z izjemami. ECB mora prav tako varovati celovitost euro bankovcev kot plačilnega sredstva, kar vključuje, vendar ni omejeno na zaščitne elemente proti ponarejanju, tehnične specifikacije za proizvodnjo, fizično varovanje zalog in prevoz euro bankovcev.(5) Kadar NCB obravnavajo zahteve za dokumente ECB, ki so v njihovi posesti, bi se morale posvetovati z ECB, da bi tako zagotovile polno uporabo tega sklepa, razen če je jasno, ali se dokument lahko razkrije ali ne.(6) Da bi ECB dosegla večjo odprtost, bi morala dovoliti dostop ne samo do dokumentov, ki jih je sama sestavila, ampak tudi do dokumentov, ki jih je prejela, pri čemer bi hkrati morala varovati pravico zadevnih tretjih oseb, da izrazijo svoja stališča glede dostopa do dokumentov, ki izhajajo od njih.(7) Da bi ECB zagotovila spoštovanje učinkovite upravne prakse, bi morala uporabljati dvofazni postopek –SKLENIL:Člen 1NamenNamen tega sklepa je opredeliti pogoje in omejitve, v skladu s katerimi ECB omogoči dostop javnosti do dokumentov ECB, in spodbujati učinkovito upravno prakso v zvezi z dostopom javnosti do teh dokumentov.Člen 2Upravičenci do dostopa in področje uporabe1. Vsak državljan Unije in vsaka fizična ali pravna oseba s prebivališčem ali sedežem v kateri od držav članic ima pravico dostopa do dokumentov ECB ob upoštevanju pogojev in omejitev, določenih s tem sklepom.2. ECB lahko ob upoštevanju istih pogojev in omejitev odobri dostop do dokumentov ECB tudi kateri koli fizični ali pravni osebi, ki nima prebivališča ali sedeža v eni izmed držav članic.3. Ta sklep ne posega v pravice dostopa javnosti do dokumentov ECB, ki bi izvirale iz instrumentov mednarodnega prava ali aktov, ki jih izvajajo.Člen 3Opredelitev pojmovV tem sklepu:(a) "dokument" ali "dokument ECB" pomeni kakršno koli vsebino ne glede na to, kakšen je njen nosilec (napisana na papirju ali shranjena v elektronski obliki ali kot zvočni, vizualni ali avdiovizualni zapis), ki jo je ECB sestavila ali jo hrani in je povezana z njeno politiko, dejavnostjo ali odločitvami, kakor tudi dokumente, ki izvirajo iz Evropskega monetarnega inštituta (EMI) in Odbora guvernerjev centralnih bank držav članic Evropske gospodarske skupnosti (Odbor guvernerjev);(b) "tretja oseba" pomeni katero koli fizično ali pravno osebo ali kateri koli subjekt zunaj ECB.Člen 4Izjeme1. ECB zavrne dostop do dokumenta, kadar bi razkritje oslabilo varstvo:(a) javnega interesa, kar zadeva:- zaupnost razprave organov odločanja ECB,- finančno, denarno ali gospodarsko politiko Skupnosti ali države članice,- notranje finance ECB ali NCB,- varovanje celovitosti euro bankovcev,- javno varnost,- mednarodne finančne, denarne ali gospodarske odnose;(b) zasebnosti in celovitosti posameznika, zlasti v skladu z zakonodajo Skupnosti s področja varstva osebnih podatkov;(c) zaupnosti informacij, ki so kot take zavarovane po pravu Skupnosti.2. ECB zavrne dostop do dokumenta, kadar bi razkritje oslabilo varstvo:- poslovnih interesov fizičnih ali pravnih oseb, vključno z intelektualno lastnino,- sodnih postopkov in pravnih nasvetov,- namena inšpekcij, preiskav in revizij,razen če prevlada javni interes za razkritje.3. Dostop do dokumenta, ki vsebuje mnenja za interno rabo kot del razprav in predhodnih posvetovanj znotraj ECB ali z NCB, se zavrne tudi po tem, ko je bila odločitev sprejeta, razen če prevlada javni interes za razkritje.4. Glede dokumentov tretjih oseb se ECB z zadevno tretjo osebo posvetuje, da bi presodila, ali se lahko uporabi izjema iz tega člena, razen če je jasno, ali naj se dokument razkrije ali ne.5. Če velja katera od izjem le za nekatere dele zahtevanega dokumenta, se drugi deli dokumenta objavijo.6. Izjeme, določene v tem členu, veljajo le za obdobje, ko je varstvo utemeljeno z vsebino dokumenta. Izjeme lahko veljajo za največ 30 let, če Svet ECB posebej ne določi drugače. Pri dokumentih, za katere veljajo izjeme glede zasebnosti ali poslovnih interesov, lahko izjeme veljajo tudi po tem obdobju.Člen 5Dokumenti pri NCBNCB lahko razkrije dokumente, ki so v njeni posesti in jih je sestavila ECB, kakor tudi dokumente, ki izvirajo iz EMI ali Odbora guvernerjev, le pod pogojem, da se prej posvetuje z ECB glede obsega dostopa, razen če je jasno, ali naj se dokument razkrije ali ne.NCB lahko prošnjo tudi odstopi ECB.Člen 6Prošnje1. Prošnja za dostop do dokumenta se vloži pri ECB [5] v kakršni koli pisni obliki, vključno z elektronsko, v enem od uradnih jezikov Unije in dovolj natančno, da ECB lahko ugotovi, za kateri dokument gre. Prosilec ni dolžan navesti razlogov za prošnjo.2. Če prošnja ni dovolj natančna, ECB prosi prosilca, naj prošnjo razjasni, in mu pri tem pomaga.3. Če se prošnja nanaša na zelo dolg dokument ali na veliko dokumentov, se lahko ECB s prosilcem neuradno posvetuje o primerni rešitvi.Člen 7Obdelava začetnih prošenj1. Prošnja za dostop do dokumenta se obravnava takoj. Prosilcu se pošlje potrdilo o prejemu. V 20 delovnih dneh od prejema prošnje ali ob prejemu pojasnil, zahtevanih v skladu s členom 6(2), generalni direktor Generalnega direktorata za jezikovne storitve in sekretariat ECB odobri dostop do zahtevanega dokumenta in zagotovi dostop v skladu s členom 9 ali pa v pisnem odgovoru navede razloge za popolno ali delno zavrnitev ter seznani prosilca s pravico do vložitve potrdilne prošnje v skladu z odstavkom 2.2. Pri popolni ali delni zavrnitvi lahko prosilec v 20 delovnih dneh od prejema odgovora ECB vloži potrdilno prošnjo, v kateri izvršilni odbor ECB zaprosi, da to stališče ponovno preuči. Če ECB ne odgovori v roku 20 delovnih dni, ki je predpisan za obravnavo začetne prošnje, ima prosilec pravico do vložitve potrdilne prošnje.3. V izjemnih primerih, na primer kadar se prošnja nanaša na zelo dolg dokument ali na veliko dokumentov ali kadar se zahteva posvetovanje s tretjo osebo, lahko ECB podaljša rok iz odstavka 1 za 20 delovnih dni, pod pogojem, da prosilca o tem vnaprej obvesti in navede podrobne razloge.4. Odstavek 1 se ne uporablja v primeru pretiranih ali nerazumnih prošenj, zlasti če so ponavljajoče.Člen 8Obdelava potrdilne prošnje1. Potrdilna prošnja se obravnava takoj. V 20 delovnih dneh od prejema take prošnje Izvršilni odbor odobri dostop do zahtevanega dokumenta in zagotovi dostop v skladu s členom 9 ali pa v pisnem odgovoru navede razloge za popolno ali delno zavrnitev. V primeru popolne ali delne zavrnitve ECB seznani prosilca s pravnimi sredstvi, ki jih ima na voljo v skladu s členoma 230 in 195 Pogodbe.2. V izjemnih primerih, na primer kadar se prošnja nanaša na zelo dolg dokument ali na veliko dokumentov, lahko ECB podaljša rok iz odstavka 1 za 20 delovnih dni, pod pogojem, da prosilca o tem vnaprej obvesti in navede podrobne razloge.3. Če ECB ne odgovori v predpisanem roku, se šteje, da je odgovor negativen, prosilec pa ima pravico, da sproži sodni postopek in/ali vloži pritožbo pri evropskem varuhu človekovih pravic v skladu s členoma 230 oziroma 195 Pogodbe.Člen 9Dostop po prošnji1. Prosilci lahko vpogledajo v dokumente, za katere je ECB odobrila dostop, bodisi v njenih prostorih bodisi tako, da prejmejo izvod, vključno z elektronskim izvodom, kadar je ta na voljo. Stroški izdelave in pošiljanja izvodov se lahko zaračunajo prosilcu. Ti stroški ne presegajo realnih stroškov izdelave in pošiljanja izvodov. Vpogled na kraju samem, izvodi, ki obsegajo manj kakor 20 strani formata A4, in neposreden dostop v elektronski obliki so brezplačni.2. Če je ECB dokument že objavila in je zlahka dostopen, lahko ECB izpolni svojo obveznost odobritve dostopa do tega dokumenta tako, da prosilca seznani s tem, kako pridobi zahtevani dokument.3. Dokumenti se pošljejo v obstoječi različici in formatu (vključno z elektronskim ali kakšnim drugim formatom), ki ga zahteva prosilec.Člen 10Razmnoževanje dokumentov1. Dokumenti, dani na vpogled v skladu s tem sklepom, se ne smejo razmnoževati ali izkoriščati v poslovne namene brez predhodnega posebnega dovoljenja ECB. ECB lahko odkloni tako dovoljenje brez navedbe razlogov.2. Ta sklep ne posega v obstoječe predpise o avtorskih pravicah, ki lahko omejijo pravico tretje osebe do razmnoževanja ali izkoriščanja dokumentov, danih na vpogled.Člen 11Končne določbeTa sklep začne veljati dan po objavi v Uradnem listu Evropske unije.Sklep ECB/1998/12 se razveljavi.V Frankfurtu na Majni, 4. marca 2004Predsednik ECBJean-Claude Trichet[1] Sklep ECB/2004/2 z dne 19. februarja 2004 o sprejetju Poslovnika Evropske centralne banke. UL L 80, 18.3.2004, str. 33.[2] UL L 173, 27.6.2001, str. 5.[3] UL L 145, 31.5.2001, str. 43.[4] UL L 110, 28.4.1999, str. 30.[5] Naslovljeno na: European Central Bank, Secretariat Division, Kaiserstrasse 29, D-60311 Frankfurt am Main. Faks + 49 (69) 13446170. E-mail: ecb.secretariat@ecb.int.--------------------------------------------------

Summary:
Javni dostop do dokumentov Evropske centralne banke
Javni dostop do dokumentov Evropske centralne banke
 
POVZETEK:
Sklep 2004/258/ES Evropske centralne banke o dostopu javnosti do dokumentov Evropske centralne banke (ECB/2004/3)
KAJ JE CILJ SKLEPA?
Določa pogoje in omejitve, v skladu s katerimi Evropska centralna banka (ECB) javnosti daje dostop do svojih dokumentov.
KLJUČNE TOČKE
Vsak državljan Evropske unije (EU) in vsaka fizična ali pravna oseba s prebivališčem ali registriranim sedežem v državi članici EU ima pravico dostopa do dokumentov* ECB, ob upoštevanju določenih omejitev in pogojev.
Poleg tega lahko ECB pod enakimi pogoji in omejitvami dovoli dostop do svojih dokumentov vsaki fizični ali pravni osebi, ki ne prebiva ali nima sedeža v državi članici.
ECB zavrne dostop do dokumenta, če bi razkritje ogrozilo zaščito:javnega interesa, zlastizaupnost postopkov organov odločanja ECB;finančno, denarno ali gospodarsko politiko EU ali države članice;notranje finance ECB ali nacionalnih centralnih bank;zaščito evrobankovcev;javno varnost;mednarodne finančne, denarne ali gospodarske odnose;stabilnost finančnega sistema EU ali države članice;bonitetni nadzor EU ali države članice nad kreditnimi in drugimi finančnimi institucijami;nadzorne preglede;trdnost in varnost infrastrukture finančnega trga, plačilnih shem ali ponudnikov plačilnih storitev; zasebnost in integriteto posameznika; zaupnost podatkov, zaščitenih po pravu EU.Poleg tega ECB zavrne dostop do dokumenta, razen če obstaja prevladujoči javni interes, če bi razkritje spodkopalo:komercialne interese fizične ali pravne osebe, vključno z intelektualno lastnino; sodne postopke in pravno svetovanje; preglede, preiskave in revizije.Če katera koli izjema zajema le dele zahtevanega dokumenta, se razkrijejo preostali deli dokumenta.
Razlogi za zavrnitev dostopa veljajo le, če je zaščita utemeljena na podlagi vsebine dokumenta, in največ 30 let, razen če Svet ECB odloči drugače.
Nacionalne centralne banke, ki imajo dokument ECB, se pred odobritvijo dostopa posvetujejo z ECB ali jo prosijo, da obravnava zahtevo.
Zahteve za dostop do dokumenta ECB je treba poslati ECB v kateri koli pisni obliki v uradnem jeziku EU, in dovolj natančno, da ECB lahko identificira ustrezen dokument. Pojasnilo ni potrebno.
ECB se za dodatne informacije obrne na prosilca, če je zahteva nejasna ali zajema zelo dolg dokument ali več ločenih dokumentov.
Odločitev ECB o dostopu do njenih dokumentov se sprejme v 20 delovnih dneh. Lahko dovoli dostop ali delni dostop ali v celoti zavrne zahtevani dostop do dokumenta. V zadnjem primeru lahko prosilec v 20 delovnih dneh po prejemu odgovora ECB vloži potrdilno vlogo, v kateri od izvršnega odbora ECB zahteva, da ponovno premisli. Neuspeli prosilci lahko zadevo predložijo Evropskemu varuhu človekovih pravic ali Sodišču Evropske unije.
Prosilci si lahko ogledajo dokumente, do katerih je ECB odobrila dostop, bodisi v svojih prostorih bodisi s prejemom kopije ali s prejemom informacij o tem, kako jih zlahka pridobiti.
Razveljavitev
Sklep je razveljavil Sklep ECB/1998/12.
OD KDAJ SE SKLEP UPORABLJA?
Uporablja se od 19. marca 2004.
OZADJE
Pogodba o Evropski uniji zajema načelo odprtosti v členu 1. za povečanje legitimnosti, učinkovitosti in odgovornosti EU. Leta 2001 so Evropski parlament, Svet in Komisija sprejeli zakonodajo o dostopu javnosti do dokumentov (Uredba (ES) št. 1049/2001 – glej povzetek).
Zagotavljanje dostopa do dokumentov je bistveni del politike preglednosti ECB. V skladu z zavezo ECB k odprtosti in preglednosti ter omogočanju in olajšanju raziskav je ECB ustvarila javni register dokumentov, ki vsebuje dokumente, ki jih je ECB že objavila, in dokumente, objavljene kot odgovor na zahteve za dostop javnosti.
KLJUČNI IZRAZI
Dokument: vsaka vsebina, ne glede na njen medij (napisana na papirju ali shranjena v elektronski obliki ali kot zvočni, vizualni ali avdiovizualni posnetek), ki jo pripravi ali hrani ECB in se nanaša na njene politike, dejavnosti ali odločitve.
GLAVNI DOKUMENT
Sklep 2004/258/ES Evropske centralne banke z dne 4. marca 2004 o dostopu javnosti do dokumentov Evropske centralne banke (ECB/2004/3) (UJ L 80, 18.3.2004, str. 42–44)
Zaporedne spremembe Sklepa 2004/258/ES so vključene v izvirno besedilo. Ta prečiščena različica je samo dokumentarne vrednosti.
SORODNI DOKUMENTI
Prečiščena različica Pogodbe o delovanju Evropske unije – Prvi del: Načela – Naslov II: Splošne določbe – člen 15 (UL C 202, 7.6.2016, str. 54–55)
Prečiščena različica Pogodbe o delovanju Evropske unije – Protokol (št. 4) o statutu Evropskega sistema centralnih bank in Evropske centralne banke (UL C 202, 7.6.2016, str. 230–250)
Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UJ L 287, 29.10.2013, str. 63–89)
Sklep 2004/257/ES Evropske centralne banke z dne 19. februarja 2004 o sprejetju Poslovnika Evropske centralne banke (ECB/2004/2) (OJ L 80, 18.3.2004, str. 33–41)
Glej prečiščeno različico.
Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43–48)
Zadnja posodobitev 02.07.2021